《蓟丘墨竹歌为克隽李兵曹赋》
元代·刘崧

蓟丘墨竹妙天下，海国中州重声价。事往云流五十年，孙子兵曹更潇洒。

昨来相见浑河东，身骑官马行匆匆。从君早怀壮士志，将命绰有前贤风。

当家谱竹精形类，倾轶湖州出清致。缣绢磊落动千古，翰墨晶荧照三世。

自云真迹世已讹，后来作者俱不多。空庭月落见修影，绝壁秋风闻振珂。

我家江南竹林里，与竹同游同卧起。一从北向感飞蓬，却爱横梢写生纸。

划纸落笔生萧骚，秀色娟娟真凤毛。蓟丘风节慎操励，看尔腾踔青云高。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。